钦定古今图书集成/方舆汇编/职方典/第1293卷 > 《宜章县水石记》吴镒
## 钦定古今图书集成/方舆汇编/职方典/第1293卷 > 《宜章县水石记》吴镒

始余来宜章，希盗讼，足于燕闲，而寡僚友，无与游晤。
翻研《书传》之倦，时思赏咏，水石息焉。考图志，访故老，
得石窦于道观景星之东，怪石林立，妍丑异态。石林
之巅，有岩岈然，穹堂库户，离萦坤牖，其趾双全，左儒
右武，规为澄池，衍之修渠，岩以屏暑，泉以延月，于夏
秋最宜得泉涧于宝相佛寺之北，山断川开，石乱水
“急，束隘激险，如峡如赣。亦有双泉，瀵发横贯，人者井
甃，天者鐻溜。井泉琴鸣，涧流鼓答永夜以忘寐，陟岩
厉涧，意未足也。又他日沿弯崎，见崖壁，是有异焉。奇
峰巧岭，谁剖其半。屏植图张，宜负为亭。侧西片䃜，矫
欲骞举，远眺舒掌，近睨拥扇，砥平肪润，可书可刊。余
心盖属厌焉。”久之，有骤以异境告者，迨夫强往。上岩
俯入，秉烛数里无奇。下岩揭石千钧，得路横咫其中
三之，纵入九之，䂓剜矩削，神工鬼力，潜流穴溢，旋归
嵌隐，黝然幽深，疑宅异物。稍前近阳，因抵为台，湜湜
其周。六七月之间，寒气栗然，屡叹有是尤物，几失之
也。呜呼！仁智静寿动乐，圣人讵专夫耳目哉？或谓昭
幽展閟，慰彼沉郁，若披奇擢胜，陶畅自娱者，浅乎其
取于山水也。于是首得之岩，命之以《蒙》，上岩下泉，《蒙》
之象也。厥终在初，《蒙》之义也。末得之岩，命之以《艮》，两
岩兼重，《艮》之象也。动静惟时，《艮》之义也。《蒙》之泉源之
发，同流之归又同谓之“友泉。”《艮》之泉，始险而伏，卒达
而行，谓之“亨泉。”涧曰“槃涧”，忧世而乐天，中广外胖者
居之。崖壁，曰“介石。”道大而物小，易举难集者居之弯
崎之下，则曰“鱼渊。”鱼在鱼渊，忘水如空，方泳需徐，忽
跃瞥决，天理自然，可以言传。《中庸》至矣，彼周、施安知
之？乃求名笔，历识其所，而自述其总概如此。嗟乎！予
老矣，业落志堕，没没昧昧，徒能发之，莫或践之。顾自
今兹至无穷终，陵谷未迁，水石亡恙，士学于斯，吏官
于斯，宾旅游于斯。休焉玩焉，即物以察己，必将有乐
于斯焉，亦将有叹于斯焉。“淳熙戊申五月庚戌望临
川吴镒记。”